Jari-Matti Latvala on voittanut MM-rallikauden päätösosakilpailun Australiassa.

Jari-Matti Latvala ja Miikka Anttila pääsivät juhlimaan kauden ensimmäistä voittoaan. Tiedossa oli tuplajuhlat, sillä Toyota varmisti samalla valmistajien maailmanmestaruuden. JAANUS REE/RED BULL CONTENT POOL

Toyotan suomalaisveteraani nappasi Suomen aikaa varhain sunnuntaiaamuna päättyneessä Australian MM-rallissa kauden ensimmäisen voittonsa, kun hän löi toiseksi tulleen Hyundain Hayden Paddonin 32,5 sekunnilla. Citroënin Mads Östberg oli kolmas (+52,2) ja Toyotan Esapekka Lappi neljäs (+1:02,3).

Voitto oli Latvalalle hänen uransa 18:s ja ensimmäinen sitten viime vuoden helmikuussa ajetun Ruotsin rallin. Ensimmäisen MM-rallivoittonsa (2008) jälkeen Latvala on voittanut joka vuosi vähintään yhden MM-rallin.

Kyseessä oli myös kauden ensimmäinen ja ainoa suomalaisvoitto.

– On mennyt aivan liian pitkään. On ollut todella pitkät kaksi vuotta. Ehdin jo ajatella, etten voittaisi rallia tällä kaudella. Nyt nämä vaikeat olosuhteet kääntyivät edukseni. On myös mahtavaa, että voitolla sinetöimme Toyotan mestaruuden valmistajissa! Latvala juhli viimeisen ek:n maalissa.

Vasta toista kauttaan MM-sarjassa ajava, Tommi Mäkisen luotsaama Toyota löi valmistajien MM-pisteissä toiseksi tulleen Hyundain 27 pisteellä (368-341).

Kuljettajaurallaan neljä maailmanmestaruutta (1996-1999) voittaneesta Mäkisestä tuli MM-rallihistorian ensimmäinen ihminen, joka on voittanut maailmanmestaruuden sekä kuljettajana että tallipäällikkönä.

Kuljettajien maailmanmestaruuden valloitti kuudennen kerran peräkkäin ranskalainen Sébastien Ogier, joka sijoittui kauden päätösosakilpailussa viidenneksi. Ogier venytti mestaruudellaan ranskalaisen valtakauden jo 15 vuoden mittaiseksi. Ennen häntä, vuosina 2004-2012 mestaruuden valloitti ennätykselliset yhdeksän kertaa peräkkäin Sébastien Loeb.

Dramaattinen ratkaisu

Tommi Mäkinen on ensimmäinen ihminen, joka on yltänyt rallin maailmanmestariksi sekä kuljettajana että tallipäällikkönä. EPA/AOP

Latvala nousi Australian rallin kärkeen kuuden erikoiskokeen mittaisen päätöspäivän toisella ek:lla.

Jo aamun ensimmäisellä pätkällä töysäläinen oli nipistänyt tallitoverinsa Ott Tänakin johtoa yli yhdeksällä sekunnilla, ja kun Tänak lipsautti toisella pikataipaleella Yariksensa ojaan, Latvala pääsi kuittaamaan kärkipaikan.

Ensimmäisen kerran sitten vuoden 2003 kolmen kuljettajien välisenä päätösosakilpailuun saakka edennyt MM-taistelu alkoi saada lopullisia ratkaisujaan kauden kolmanneksi viimeisellä ek:lla.

Kahdeksannella sijalla ajaneen Thierry Neuvillen viimeisetkin mahdollisuudet menivät, kun hän pyöräytti Hyundainsa puuhun.

–Olemme antaneet kaikkemme ja ottaneet joitakin riskejä voittaaksemme mestaruuden. Meillä ei ollut enää mitään hävittävää. 22. erikoiskokeella olosuhteet olivat todella vaikeat. Menimme leveäksi, osuimme puuhun ja rikoimme automme. Meidän täytyi keskeyttää, Neuville kuvaili tapahtumia Twitterissä.

Koska lähin, ennen rallia kolmen pisteen päässä ollut uhkaaja oli poissa pelistä, Ogier sai hieman hengähtää.

– En nähnyt häntä, mutta kuulin ek:lle lähtiessäni, että hän oli ulkona. Ajoin kyseisen ek:n niin kuin isoäitini olisi ajanut sen, Latvalan ek-pohjista 17,8 sekuntia jäänyt ranskalainen veisteli.

Ogierin mestaruus varmistui lopullisesti seuraavalla, kauden toiseksi viimeisellä erikoiskokeella.

Ennen rallia 23 pisteen päässä Ogierista ollut Tänak lipsautti Sapphire-nimisellä ek:lla jo toisen kerran ulos - tällä kertaa lopullisesti. Olosuhteet olivat kyseisellä pätkälläkin todella vaikeat.

Ogier kuuli uutisen ollessaan matkalla rallin ja kauden viimeiselle, MM-lisäpisteitä tuottavalle Power Stage -erikoiskokeelle.

Paineettomaan tilaan päässyt ranskalainen ajoi kuin kirsikaksi kakun päälle ek-pohjat ja nappasi itselleen kuudennen mestaruuden lisäksi kauden Power Stage -herruuden.

– Tämä oli vaikeaa, koska kausi on ollut niin tiukka, ja sitten kahdella peräkkäisellä ek:lla kävi noin. Sain tiedon mestaruuden varmistumisesta ollessani siirtymätaipaleella. Olen niin ylpeä tallistani, olette parhaita. Meillä on ollut mahtavaa aikaa yhdessä, Ogier iloitsi Power Stagen maalissa.

Kaksi kautta M-Sportilla ajanut Ogier siirtyy ensi kaudeksi Citroënille, jossa hänen tallitoverinaan ajaa Toyotalta siirtyvä Lappi.

Sébastien Ogier ja Julien Ingrassia pääsivät juhlimaan kuudetta peräkkäistä maailmanmestaruuttaan. Mestaruuksista neljä ensimmäistä (2013-16) tulivat Volkswagenilla, kaksi viimeisintä (2017-18) M-Sportilla. Ensi kaudeksi kaksikko siirtyy Citroënille. JAANUS REE/RED BULL CONTENT POOL

Australian MM-rallin lopputulokset:

1. Jari-Matti Latvala

2. Hayden Paddon +32,5

3. Mads Östberg +52,2

4. Esapekka Lappi +1:02,3

5. Sébastien Ogier +2:30,8

Kuljettajien MM-pisteet:

1. Sébastien Ogier 219

2. Thierry Neuville 201

3. Ott Tänak 181

4. Jari-Matti Latvala 128

5. Esapekka Lappi 126

Valmistajien MM-pisteet:

1. Toyota 368

2. Hyundai 341

3. M-Sport 324

4. Citroën 237